Einfalt svarið við spurningunni Hvað er kona ? er : " kvenkyns einstaklingur af tegundinni Homo sapiens " eða með öðrum orðum , einstaklingur sem fæðist með XX-litninga en ekki XY , er með píku og leg en ekki tippi og fær brjóst þegar hún verður kynþroska , fær ekki skegg og fer ekki í mútur . En spurningin er margslungnari því að hugtakið kona er ekki bara líffræðilegt , heldur vísar það einnig til félags - og menningarlegra þátta . Spurningin er því í raun líka þessi : Hvaða samfélagslegu merkingu hefur það að vera kona ? Um leið gefum við okkur að það að vera kona geti haft mismunandi merkingu í ólíkum þjóðfélögum og á ólíkum tímum . Viðlíka spurning varð kveikjan að rúmlega 600 blaðsíðna bók franska heimspekingsins , rithöfundarins og femínistans Simone de Beauvoir ( 1908 - 1986 ) , Hitt kynið ( Le deuxième sexe ) , sem fyrst kom út í París í ársbyrjun 1949 . Útgangspunktur bókarinnar var einmitt spurningin Hvað er kona ? Niðurstaða Beauvoir hefur orðið mörgum femínistum hugleikin og hún kristallast í setningunni : „ maður fæðist ekki kona , heldur verður kona . “ Þar með hafnaði Beauvoir ríkjandi hugmyndum um meðfætt eða náttúrulegt séreðli kvenna og lagði grunninn að svokallaðri mótunarhyggju . Í hálfa öld hafa femínistahreyfingar byggt málstað sinn og baráttu á niðurstöðu Beauvoir . Flestallar skilgreiningar á hugtakinu kona ganga útfrá því að konur séu hluti tvenndarparsins karl / kona , þar sem karlinn er yfirskipaður konunni . Beauvoir benti á að karlmenn þyrftu aldrei að spyrja sig viðlíka spurningar , og mér vitanlega hefur enginn spurt Vísindavefinn spurningarinnar Hvað er karl ? Karlmaðurinn er hið eðlilega viðmið en konan er frávikið eða „ hitt kynið “ eins og Beauvoir orðaði það , sem þarfnast frekari útskýringa . Algengt sjónarmið er að líta á kvenleikann sem einhverskonar vöntun eða skort . Samkvæmt sálgreinandanum Sigmund Freud ( 1856 - 1939 ) er helsta einkenni á tilvist konunnar vöntun á limnum . Tilvist hennar snýst þess vegna að miklu leyti um að bæta sér upp þennan skort , annað hvort með því að taka þátt í samförum við karlmann og fá þannig hin eftirsótta lim inn í sig einhverja stund , eða með því að eignast barn , en samkvæmt Freud er barnið uppbót konunnar fyrir liminn . Beauvoir skrifar einnig um líffræðilegan þátt kvenkynsins og einföld skilgreining hennar er sú að kona sé móðurlíf , leg og eggjastokkar . Það er þekkt úr erfðafræði að tveir X-litningar eru nauðsynlegir til að stúlkubarn verði til . Á þessar líffræðilegu skilgreiningar reynir þegar börn fæðast með svokölluð „ óræð kynfæri “ . Kynfæri sem eru hvorki / né , bæði / og , en ekki annaðhvort / eða . Við slíkar aðstæður meta sérfræðingar hvort vænlegra sé að gera einstaklinginn að karli eða konu . Á þessi mörk reynir einnig þegar einstaklingar ákveða að skipta um kyn . Verður einstaklingurinn kona við það eitt að klæðast kvenmannsfötum , taka upp kvenmannsnafn , og lýsa einlægum ásetningi sínum að hann vilji verða hún ? Þarf viðkomandi einnig að fara í hormónameðferð og er nauðsynlegt að láta fjarlægja liminn og þarf síðan einnig að koma fyrir legi og leggöngum ? Jafnvel þótt þetta sé allt framkvæmanlegt og gangi upp er ljóst að slíkir einstaklingar geta aldrei fætt börn en þýðir það að þeir séu ekki alvöru konur ? Hér erum við strax komin í ógöngur , því þá erum við farin að gefa okkur að barneignir séu ein af skilgreiningarforsendum hugtaksins kona . Hvað þá með konur sem eru ófærar um að eignast börn ? Eða konur sem geta eignast börn en ákveða að gera það ekki . Eitt af því sem femínistar hafa gagnrýnt , eru þröngar og takmarkandi skilgreiningar á því hvað er kona og hvað konur geta gert . Konur eru rúmlega helmingur mannkyns og því ekki minnihlutahópur eða frávik sem taka þarf tillit til . Það að vera kona er því ekki eitthvað eitt og afmarkað . Konur eru margbreytilegur hópur , með ýmsar skoðanir , drauma og þrár og til þess að teljast fullgildir þátttakendur í samfélaginu ættu þær ekki að þurfa að aðlaga sig að lífsmynstri karla og leikreglum , heldur birtast sem fullgildir þátttakendur í öllum kimum samfélagsins . Ekki einungis á sviði fjölskyldu - , mennta - og menningarmála eða innan heilbrigðiskerfisins , heldur einnig í stjórnum og ráðum stórfyrirtækja eða þegar rætt er um fjármál eða önnur pólitísk hitamál í fjölmiðlum . Irma Erlingsdóttir og Sigríður Þorgeirsdóttir ( ritstj. ) , Simone de Beauvoir , heimspekingur , rithöfundur , femínisti . Háskólaútgáfan 1999 .